‘ઓ.કે!’ કહીને મોબાઇલ કટ કરીને બોસે ખિસ્સામાં મૂક્યો. દેરીથી દૂર ગાઢ અંધારામાં થોડો સળવળાટ થયો. કાળા અંધારામાં ભળી ગળી ગયેલી એક બ્લેક કલરની ખખડધજ સેન્ટ્રો ઝીંગ એક ઘરઘરાટ સાથે ચાલુ થઈ અને દેરી તરફ દોડી. દેરી પાસે આવીને ગાડી ઉભી રહી. અંદરથી બે જણ ઊતર્યા. એમાંથી બોસ જેવા લાગતા એક જણે પૈસાની બેગ હાથમાં લીધી. એના હાથમાં ધ્રૂજારી હતી. ક્યાંક છોકરી ખાલી બેગ તો નહીં મૂકી ગઈ હોય ને ? જો એવું હશે તો ફરીવાર આ બધી મહેનત કરવી પડશે. પણ એને અંદર અંદર વિશ્વાસ હતો એવું જ થયું. બેગમાં બે બે હજારની નોટોનાં બંડલ ગોઠવેલાં હતાં. પેલાએ એક બંડલ હાથમાં લીધું અને સૂંઘવા લાગ્યો. ‘સાલો, આ પૈસાનો પણ એક ગજબનો નશો છે હોં, આની સામે સિગારેટ, દારૂ, ચરસ, ગાંજો, હેરોઈન કે કોકેઈન કોઈનું કાંઈ ના આવે.... આહાહા...આહાહાહા.....’ બોલીને એણે અટ્ટહાસ્ય કર્યું. રાતના સન્નાટાને થિજાવી દે તેવું અટ્ટહાસ્ય વાતાવરણમાં પડઘાતી શિયાળવાની લાળી સાથે મેચિંગ કરીને ભળી ગયું. એ બંને બેગ લઈ ગાડીમાં બેઠા અને ગાડી અંધારાને ચીરતી આગળ વધી ગઈ.